Vakansieklubs: Ondersoek voltooi; verslag binnekort uitgereikArgieffoto Jarelange aanvoorwerk van die VF Plus om onreëlmatighede in die vakansieklubbedryf bloot te lê, het eindelik vrugte afgewerp met die nuus dat ŉ omvangryke ondersoek, wat landwye openbare sittings ingesluit het, voltooi is en dat ŉ finale verslag daaroor eersdaags uitgereik gaan word. Anton Alberts, woordvoerder van die VF Plus, het gesê die Nasionale Verbruikerskommissie (NVK) het op navraag van die party oor die status van die ondersoek bevestig dat daar eindelik ŉ moontlike remedie sal wees vir duisende lede van klubs wat veral probleme met ŉ puntestelsel ondervind. “Dié nuus is bemoedigend en sal hopelik ŉ einde bring aan een van die land se grootste verbruikerskwessies oor die laaste dekades,” het Alberts bygevoeg. “Die VF Plus versoek mense met probleme steeds om dit aan te meld deur regstreeks met Neels Hattingh van die VF Plus in verbinding te tree deur ŉ e-pos te stuur aan [email protected] of skakel hom by 012 772 4410. Die VF Plus het dié diens begin om die publiek te help deur hul klagtes by die NVK aan te meld.” Die VF Plus het omstreeks 2012 reeds klagte ingedien by die parlementêre portefeuljekomitee oor handel en nywerheid en die Verbruikerskommissie nadat die party talryke bewerings van ongerymdhede en onetiese optrede in die bedryf ontvang het. “Duisende ontevrede klublede van reg oor die land het by die VF Plus aangeklop om hulp, en al hierdie klagte het deel van die ondersoek geword. Uit die klagte het dit geblyk dat verbruikers wesenlike probleme ondervind het met veral: 1. Die ewigdurende aard van vakansieklub-kontrakte. 2. Die puntestelsel. In teenstelling met stelsels geskoei op tyddeel en deeltitelbasis wat albei deur wetgewing gereguleer word, is gevoel dié stelsel is ŉ onwettige skema ingevolge die Wet op Verbruikersbeskerming. VM Mabuza, senior ondersoekbeampte van die NVK, het aangedui dat ŉ eerste weergawe van die verslag die volledige en omvattende verslag sal wees en ŉ tweede weergawe, ŉ korter opsommende verslag, sal aan die publiek vrygestel word sodra dit gereed is. Lees alle vorige berigte oor vakansieklubs op Maroela Media.